
R E F E R A T   D E   A P R O B A R E
privind  aprobarea  Metodologiei  de identificare a persoanelor şi familiilor
care sunt marginalizate social din municipiul Brad pentru anul 2024



Potrivit prevederilor art. 51 din Hotărârea Guvernului  nr. 1.149/2002 pentru aprobarea Normelor metodologice de aplicare a prevederilor Legii nr. 116/2002 privind prevenirea şi combaterea marginalizării sociale „Consiliile locale au obligaţia de a elabora şi aproba metodologia de identificare a persoanelor şi familiilor care sunt marginalizate social”. 
În acest sens Direcția de Asistență Socială Brad, prin Serviciul de Asistenţă Socială are obilgația de a stabili măsuri individuale în vederea prevenirii şi combaterii marginalizării sociale a persoanelor şi familiilor identificate pe baza metodologiei. Aceasta întrucât la nivelul administraţiei publice locale din municipiul Brad Serviciul de Asistenţă Socială are atribuţii în domeniul asistenţei sociale şi reprezintă factorul activ în procesul de asistare a tuturor persoanelor aflate în dificultate.
Asistenţa socială este ansamblul de instituţii şi măsuri prin care statul, autorităţile publice ale administraţiei locale şi societatea civilă intervin pentru prevenirea, limitarea sau înlăturarea efectelor temporare sau permanente ale situaţiilor care pot genera marginalizarea sau excluziunea socială a persoanei, familiei, grupurilor ori comunităţilor.
Principiile generale care stau la baza activităţii de asistenţă socială sunt: respectarea demnităţii umane; fiecărei persoane îi este garantată dezvoltarea liberă şi deplină a personalităţii; universalitatea: garantează dreptul fiecărei persoane la asistenţă socială, în condiţii prevăzute de lege; solidaritatea socială: care asigură participarea comunităţii la menţinerea şi întărirea coeziunii sociale;  parteneriatul: prin care se asigură cooperarea între instituţiile publice şi societatea civilă în scopul organizării şi dezvoltării serviciilor sociale.
Legea nr. 116/2002 privind prevenirea şi combaterea marginalizării sociale defineşte marginalizarea ca fiind ”poziţia socială periferică, de izolare a indivizilor sau grupurilor, cu acces limitat la resursele economice, politice, educaţionale şi comunicaţionale ale colectivităţii; ea se manifestă prin absenţa unui minimum de condiţii sociale de viaţă”.
Prin persoană marginalizată, în condiţiile legii, se înţelege persoana care beneficiază de venit minim garantat sau face parte dintr-o familie beneficiară de venit minim garantat şi se află în două din următoarele situaţii: a) nu are loc de muncă; b) nu are locuinţă în proprietate sau în folosinţă; c) locuieşte în condiţii improprii; d) are unul sau mai mulţi copii în întreţinere; e) este persoană vârstnică fără susţinători legali; f) este încadrată în categoria persoanelor cu handicap sau invaliditate; g) are în întreţinere o persoană încadrată în categoria persoanelor cu handicap grav, accentuat ori invaliditate gr. I sau II; h) a executat o pedeapsă privativă de libertate.
	Conform prevederilor art. 53 din Hotărârea Guvernului nr. 1.149/2002 pentru aprobarea Normelor metodologice de aplicare a prevederilor Legii nr. 116/2002 privind prevenirea și combaterea marginalizării sociale, pentru persoanele și familiile marginalizate social, consiliile locale au obligația de a asigura, după caz, accesul la o locuință sau la serviciile de strictă necesitate cum sunt: energie electrică, apă, termoficare, gaze naturale și altele asemenea, putându-se încheia convenții cu furnizorii de servicii astfel cum este prevăzut la art. 25 din Legea nr. 116/2002. 
	Finanțarea măsurilor de prevenire și combatere a marginalizării sociale se realizează de la bugetele locale, din surse proprii și din sume defalcate cu această destinație din unele venituri ale bugetului de stat, în conformitate cu legea anuală a bugetului de stat, astfel cum prevede art. 56 din același act normativ indicat mai sus.
În contextul celor de mai sus am inițiat prezentul proiect de hotărâre prin care am propus aprobarea Metodologiei de identificare a persoanelor şi familiilor care sunt marginalizate social din municipiul Brad pentru anul 2024 și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele  prevederile: art. 49, art. 51, art. 53 și art. 56  din  Normele metodologice de aplicare a prevederilor Legii nr. 116/2002 privind prevenirea şi combaterea marginalizării sociale, aprobate prin  H.G. nr. 1149/2002, actualizată, ale art. 129 alin. (7) lit. a) din O.U.G.  nr. 57/2019 privind Codul administrativ, cu modificările şi completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

